Bafta 2024: «Barbie», «Oppenheimer» og «Saltburn» kjempet om priser
Konkurransen fra sommerens store «Barbenheimer»-oppgjør i kinosalene fortsetter i prisutdelingene.  Christopher Nolans «Oppenheimer» tronet helt øverst med flest nominasjoner da Bafta-utdelingen gikk av stabelen søndag kveld. Til sammen fikk Nolans kinosuksess syv av 13 priser de var nominert til, skriver Deadline. Filmen sanket blant andre de gjeveste av de alle; beste film og beste regissør. Bafta, eller British Academy Film Awards, er britenes svar på Oscar-utdelingen. Prisene deles ut hvert år i London. Se alle antrekkene fra festkvelden her. Det historiske dramaet ser Cillian Murphy i rollen som atombombens far, J. Robert Oppenheimer. Murphy vant Baftaen for beste mannlige hovedrolle. Den svenske komponisten Ludwig Göransson vant prisen for beste filmmusikk for «Oppenheimer». PS: I «Oppenheimer» ser man også norske Trond Fausa Aurvåg i rollen som ukrainsk vitenskapsmann.  Robert Downey Jr. vant for beste mannlige birolle i «Oppenheimer», og Christopher Nolan for beste regissør.  Andre filmer som har markert seg i toppen av nominasjonslisten, er den gotiske komedien «Poor Things» med Emma Stone i hovedrollen, som fikk 11 nominasjoner.  I tillegg er Martin Scorseses «Killers of the Flower Moon» nominert i ni kategorier. Rosa sjanser Kinosuksessen «Barbie» var nominert i fem kategorier, men ikke for beste film eller regissør. Margot Robbie var nominert i kategorien beste kvinnelige skuespiller i en hovedrolle for å spille tittelfiguren «Barbie», en kategori hun ikke nådde opp til for Oscar-prisen. Det ble Emma Stone som tok hjem Baftaen for rollen sin i «Poor Things». Ryan Gosling, (som bare er Ken), er nominert i kategorien beste mannlige birolle både av Bafta- og Oscarakademiene. Han var skuffet da det ble klart at hverken regissør Gerwig eller hovedrolle­innehaver Robbie ble Oscar-nominert: – Det er ingen Ken uten Barbie, og det ville ikke vært noen Barbie-film uten Greta Gerwig og Margot Robbie, de to personene som har størst ansvar for denne historiske filmen som er feiret verden over, skrev han i en pressemelding. Greta Gerwigs «Barbie» var nominert i kategorien Beste originale manus til Baftas, men i Oscar-racet er filmen i kategorien Beste manusadapsjon. Det ble «Anatomy of a Fall» som stakk av med Baftaen for beste originale manus. Muligheter for badevann-film Den virale filmen «Saltburn» med Barry Keoghan og Jacob Elordi i hovedrollene hadde også sikret seg vinnersjanser søndag.  Badekarscener og vampyrscener fra filmen har tatt av på internett, i filmen som toppes med litt drap. Filmen er regissert og forfattet av Emerald Fennell (som for øvrig spilte den gravide barbien Midge i «Barbie»), og var nominert i kategorien fremragende britisk film. Keoghan, som også har vært å se i Apple-serien «Masters of the Air» og Marvel-filmen «The Eternals», var nominert til beste mannlige skuespiller for «Saltburn», men tapte for Cillian Murphy i «Oppenheimer». Elordi var på sin side nominert i kategorien Beste skuespiller i en birolle, og Rosamund Pike (som spiller hans mor) var nominert for beste skuespillerinne i en birolle. Det var Da'Vine Joy Randolph som stakk av med den prisen for rollen sin i «The Holdovers».
Christopher Nolans «Oppenheimer»  er  den store vinneren under Bafta-utdelingen  Cillian Murphy vinner Bafta for beste mannlige hovedrolle, Robert Downey Jr. for beste mannlige birolle og Christopher Nolan for beste regissør.  «Barbie» var nominert i fem kategorier, men ingen seier for Margot Robbie som Barbie.